Khamis, 10 Februari 2011
MENCINTAI RASULULLAH S.A.W
منچينتاي رسول الله
بولن ربيع الاول تاهون ݢاجه مڠيڠتکن کيت اکن کلاهيرن نبي بسر جونجوڠن کيت محمد صلى الله عليه وسلم جوسترو کيت ممڤرايڠتي مولود نبي صلى الله عليه وسلم اونتوق مڠوڠکڤکن راس کاسيه يڠ تيدق بربله بهاݢي کڤد رسول الله صلى الله عليه وسلم يڠ ترچينتا
نبي محمد صلى الله عليه وسلم اداله سأورڠ د انتارا مأنسي يڠ تراݢوڠ يڠ دکنل اوليه سجاره ڤرادبن مأنسي. دري ڤرسڤيکتيف اݢام اسلام، نبي محمد صلى الله عليه وسلم اداله رسول اوتوسن الله سبحان وتعالى يڠ منجادي ‘ڤمبري ڤريڠاتن'، مولا-مولا باݢي بڠسا عرب، دان کمودين باݢي سلوروه اومت مأنسي
اومت اسلام دتونتوت بوکن هاڽ اونتوق مڠحياتي اجرن بݢيندا، تتاڤي جوݢ ممنتڤکن چينتا دان ڤڠهرݢان د اتس جاس-جاس سرتا ڤڠوربانن بݢيندا منݢقکن شعار اسلام. جوسترو کران جاس دان ڤڠوربانن رسول، سرتا اتس داسر ڤمبرين حق ڤڠحرمتن ايتله، سهيڠݢ الله سبحان وتعالى دان ڤارا ملائکة منچورهکن رحمة دان مموهون مغفرة اونتوق بݢيندا سرتا مڠنجورکن اومت اسلام اونتوق مڽمڤأيکن صلوات دان سلام سجهترا کڤد نبي محمد صلى الله عليه وسلم سرتا کلوارݢ بݢيندا
مڠيڠاتي ربيع الاول، بولن کلاهيرن نبي محمد صلى الله عليه وسلم ڤد تاهون اين برسمأن 15 فيبرواري 2011 سهاروسڽ بنر-بنر منجادي تيتيق تولق کسدرن اومت اسلام د نݢارا اين باݢي ممڤرکوکوهکن ڤرڤادوان سرتا منيڠکتکن ايمان، تقوى، دان عمل صالح. کيت ايمبس دان ݢلي کمبالي ڤرجواڠن رسول الله صلى الله عليه وسلم دڠن نية منچونتوهي دان ممڤرکتيقکنڽ دالم کهيدوڤن سهاري-هاري
ترلالو باڽق اونتوق دڤرکاتاکن تنتڠ کاݢوڠن دان کڤريهتينن نبي محمد صلى الله عليه وسلم يڠ منجادي تلدان باݢي سموا ڤريڠکت مأنسي. بݢيندا اداله سبايق-باءيق مخلوق توهن سلوروه عالم .ڤرايأن يڠ کيت سمبوت اداله سباݢاي بوقتي چينتا، اياءيت کنيقمتن مڽبوت نام اورڠ کيت چينتاي
اومت اسلام دتونتوت بوکن سقدر اونتوق مڠحياتي اجارن رسول الله صلى الله عليه وسلم تتاڤي ممنتڤکن راس چينتا دان ڤڠهرݢان اتس جاس-جاس سرتا ڤڠوربانن يڠ تيدق ترنيلاي. سسوڠݢوهڽ الله سبحان وتعالى دان ڤارا ملائکة منچورهکن رحمة دان مموهونکن مغفرة اونتوق نبي صلى الله عليه وسلم سرتا مڠنجورکن اومت اسلام اونتوق مڽمڤأيکن صلوات دان سلام سجهترا کڤد بݢيندا دان کلوارݢ بݢيندا
کلوهورن بودي نبي صلى الله عليه وسلم بوکن هاڽ دڽاتاکن اوليه الله دان ديقيني اومت اسلام، برداسرکن فرمان الله يڠ برمقصود
“دان بهاوا سسوڠݢوهڽ اڠکاو ممڤوڽاءي اخلاق يڠ ساڠت-ساڠت مليا،
مالهن دأکوي اوليه کاون دان لاون
ماله کتيک دمينتا اونتوق مڠوتوق، نبي صلى الله عليه وسلم ممبالس، يڠ برمقصود: اکو بوکن داوتوس سباݢاي ڤڠوتوق، تتاڤي اکو داوتوس اونتوق مڠاجق کڤد کبايکن دان ڤڽيبار رحمة
صفة کاسيه سايڠ نبي صلى الله عليه وسلم ترهادڤ سسام مخلوق تيدق اکن دتموي ڤد سأورڠ مأنسي ڤون يڠ لبيه تيڠݢي راس کاسيه سايڠڽ، لمه-لمبوتڽ سرتا ڤربواتن اتاو عمل باءيقڽ کڤد مخلوق توهن
کاݢوڠن نبي صلى الله عليه وسلم منجاديکن بݢيندا سباݢاي تلدان يڠ ترباءيق سکالي ݢوس سباݢاي ڤمباوا بريتا ݢمبيرا دان ڤمبري ڤريڠاتن. بݢيندا منزيارهي اورڠ-اورڠ ساکيت، برسام-سام مڠيريڠي جنازه دان ممنوهي اوندڠن والاوڤون درڤد سأورڠ کانق-کانق.کسوڤنن دان کسنتونن بݢيندا ترهادڤ اورڠ کباڽقن دان سيکڤ يڠ ترڤوجي يڠ بݢيندا تونجوقکن ترهادڤ اورڠ-اورڠ يڠ سومبوڠ مڽببکن بݢيندا دحرمتي دان دسانجوڠ تيڠݢي
دالم کسيبوکن بݢيندا مميمڤين، بݢيندا سنتياس منريما سسياڤا ڤون يڠ داتڠ دڠن تاڠن تربوک دان برلاڤڠ دادا والاوڤون سأورڠ بدوي يڠ کاسر صفتڽ
صلوات دان سلام ک اتس جونجوڠن بسر نبي محمد صلى الله عليه وسلم
Dicatat oleh IBNU MUSLIM di 2/10/2011 09:02:00 PG
Tiada ulasan:
Langgan: Catat Ulasan (Atom)
zsm_Latn zsm_Latn urd_Arab bjn_Arab ace_Arab bjn_Arab bjn_Arab bjn_Arab bjn_Arab bjn_Arab ace_Arab bjn_Arab bjn_Arab bjn_Arab bjn_Arab bjn_Arab ace_Arab zsm_Latn zsm_Latn zsm_Latn